ROZHODNUTIE KOMISIE
z 20. júna 2008
o predĺžení obdobia uplatňovania určitých rozhodnutí o štátnej pomoci
[oznámené pod číslom K(2008) 2883]
(Text s významom pre EHP)
(2008/484/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, a najmä na jej články 87 a 88,
keďže:
(1)
Nariadením Komisie (ES) č. 1976/2006 z 20. decembra 2006, ktorým sa menia a dopĺňajú nariadenia Komisie (ES) č. 2204/2002, (ES) č. 70/2001 a (ES) č. 68/2001, pokiaľ ide o predĺženie obdobia ich uplatňovania, (1) bolo predĺžené obdobie platnosti nariadenia Komisie (ES) č. 2204/2002 z 12. decembra 2002 o uplatňovaní článkov 87 a 88 Zmluvy o ES o štátnej pomoci pre zamestnanosť (2), nariadenia Komisie (ES) č. 70/2001 z 12. januára 2001 o uplatňovaní článkov 87 a 88 Zmluvy ES na štátnu pomoc malým a stredným podnikom (3) a nariadenia Komisie (ES) č. 68/2001 z 12. januára 2001 o uplatňovaní článkov 87 a 88 Zmluvy o ES na pomoc vzdelávaniu (4) do 30. júna 2008. Platnosť rozhodnutí Komisie, ktorými sa na základe nariadení (ES) č. 2204/2002, (ES) č. 70/2001 alebo (ES) č. 68/2001 schválili schémy štátnej pomoci, bola rozhodnutím Komisie 2007/72/ES (5) predĺžená do 30. júna 2008.
(2)
S cieľom povoliť príslušné prechodné obdobie do času nadobudnutia účinnosti nariadenia o všeobecnej skupinovej výnimke (6), ktorým sa uvedené nariadenia nahradia, a vzhľadom na skutočnosť, že schválenie a uverejnenie tohto nariadenia v Úradnom vestníku EÚ je naplánované na neskôr ako 30. júna 2008, je potrebné predĺžiť na dobu určitú platnosť rozhodnutí Komisie, ktorými sa na základe nariadení (ES) č. 2204/2002, (ES) č. 70/2001 alebo (ES) č. 68/2001 schválili schémy štátnej pomoci,
PRIJALA TOTO ROZHODNUTIE:
Článok 1
Bez toho, aby boli dotknuté príslušné opatrenia schválené všetkými členskými štátmi uvedené v tretej zarážke bodu 107 usmernení o národnej regionálnej pomoci na roky 2007 - 2013 zo 4. marca 2006 (7) sa predlžuje platnosť rozhodnutí Komisie, ktorými sa na základe nariadenia (ES) č. 2204/2002, nariadenia (ES) č. 70/2001 alebo nariadenia (ES) č. 68/2001 schválili schémy štátnej pomoci pred nadobudnutím účinnosti tohto rozhodnutia, do 30. septembra 2008.
Článok 2
Toto rozhodnutie je určené členským štátom.
Uplatňuje sa od 1. júna 2008.
V Bruseli 20. júna 2008